Document ID: 32009R0101

KOMISIJAS REGULA (EK) Nr. 101/2009
(2009. gada 3. februāris),
ar ko groza Regulu (EK) Nr. 1800/2004 attiecībā uz barības piedevas Cycostat 66G atļaujas noteikumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 13. panta 3. punktu,
tā kā:
(1)
Ar konkrētiem Padomes Direktīvas 70/524/EEK nosacījumiem (2) tika piešķirta atļauja barības piedevai robenidīna hidrohlorīdam, 66 g/kg (Cycostat 66G) (turpmāk Cycostat 66G), kas ir saistīta ar atļaujas turētāju “Alpharma” (Beļģija) BVBA un ietilpst kokcidiostatu un citu zāļu līdzekļu grupā. Komisijas Regula (EK) Nr. 1800/2004 (3) ļāva minēto piedevu lietot gaļas cāļu, tītaru un gaļas trušu barībā desmit gadus. Minētā piedeva saskaņā ar Regulas (EK) Nr. 1831/2003 10. pantu tika paziņota par esošu. Tika iesniegti visi dati, kas bija nepieciešami atbilstīgi minētajam noteikumam, tāpēc to reģistrēja Kopienas lopbarības piedevu reģistrā.
(2)
Regulā (EK) Nr. 1831/2003 ir paredzēta iespēja grozīt piedevas atļauju pēc atļaujas turētāja pieprasījuma un Eiropas Pārtikas nekaitīguma iestādes (“iestādes”) atzinuma saņemšanas. Cycostat 66G atļaujas turētājs “Alpharma” (Beļģija) BVBA iesniedza pieteikumu, kurā tas ierosina mainīt atļaujas nosacījumus, kuru izsniedz attiecībā uz gaļas cāļu un tītaru barību, nosakot maksimāli pieļaujamo atlieku līmeni (MAL) un grozot atļaujas atsaukšanas periodu atbilstoši iestādes novērtējumam. Atļaujas turētājs līdztekus iesniedza datus, kas pamato minēto pieprasījumu.
(3)
Iestāde 2008. gada 16. septembra (4) atzinumā secināja, ka drošības apsvēruma dēļ nav nepieciešams pagarināt atsaukšanas periodu gaļas cāļiem un tāpēc arī MAL. Tādu pašu secinājumu tā izdarīja par barības piedevu tītariem. Tomēr, ja MAL tika uzskatīts par nepieciešamu, tā ieteica attiecīgos lielumus. Iestādē vēl ierosināja saglabāt piecu dienu ilgu atsaukšanas periodu, lai izvairītos no nevēlamas nokrāsas papildu aromāta ēdamajās mājputnu daļās, kuras apstrādātas ar Cycostat 66G.
(4)
Lai nodrošinātu patērētāju aizsardzību augstā līmenī un uzlabotu Cycostat 66G pareizas lietošanas kontroli, ir lietderīgi pieņemt iestādes ieteiktos MAL. Lai saglabātu gaļas pieļaujamās organoleptiskās īpašības, jāsaglabā piecu dienu ilgs atsaukšanas periods.
(5)
Tādēļ Regulā (EK) Nr. 1800/2004 jāizdara attiecīgi grozījumi.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1800/2004 pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 3. februārī

Labels: 0
17
6